**Bătrâna moară**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bătrână moară de sub deal,

Un sat hrăneai odată.

Azi roata nu ţi-o mai învârt

Şuvoaiele de apă.

Curg vaduri pe sub talpa ta,

Se duc fără să ştie

Că bunii ce-ţi ciopleau bălvani

Acum sunt lut sub glie.

Înţepenită roata-ţi stă

De-atâta-amar de vreme.

Care nu sunt la uşa ta,

Prin site nu-ţi mai cerne.

Demult, râjneai cu piatra grea

Mălai din care turte

Coceau iubitele bunici.

Azi piatra nu se-nvârte.

Şi s-a oprit din zdroaba ei

De-o viaţă şi bunica.

Abia o văd în câte-un vis,

Tot fuge, ca furnica.

S-adune în cămara ei

De toate ale gurii

Şi în hambar să fie plin

Şi plin în podul şurii.

...................................

Bătrână moară de sub deal,

Trăiau toţi bunii-odată,

Dar roata vremii-a măcinat

Vieţi ne-nduplecată.

Ea macină mereu, mereu,

Te macină pe tine,

Ne macină pe noi pe toţi...

Din ieri ne face mâine.

Şi mâine roţile vor sta

Doar ape vor mai curge.

Tot ce-am trăit şi-am fost cândva

Ca ele se vor duce.